
бр. 021-00-2085/2026-02/1 датум: 20.10.2026.
	РЕПУБЛИЧКА ИЗБОРНА КОМИСИЈА
Владимир Димитријевић, председник


11000 БЕОГРАД
Краља Милана 14
Предмет: Обезбеђивање равноправног остваривања изборног права трансродних особа у процесу медицински индиковане транзиције
Поштовани господине Димитријевићу,

Поверенику за заштиту равноправности обратиле су се трансродне особе и организације цивилног друштва указујући на могуће тешкоће са којима би се трансродне особе које се налазе у процесу медицински индиковане транзиције могле суочити приликом остваривања изборног права, уколико њихов физички изглед више не одговара полу означеном у личним документима, а поступак промене података у личним документима, још увек није окончан.

Према наводима из обраћања, физичке промене које настају услед примене хормонске терапије могу довести до значајне разлике између изгледа особе и података о личности садржаних у личној карти. У таквим ситуацијама постоји ризик да чланови бирачких одбора, услед недовољне информисаности о процесу медицински индиковане транзиције, посумњају у веродостојност личног документа или идентитет бирача. То би могло довести до непотребног преиспитивања идентитета, непријатности и изложености бирача додатном објашњавању личних околности, а у најнеповољнијем случају и до отежаног или онемогућеног остваривања права гласа.

Имајући у виду наведено, Повереник указује на потребу да се благовремено предузму мере ради спречавања евентуалних препрека у остваривању изборног права ових грађана и грађанки.

Уставом Републике Србије, у члану 21, утврђено је да су пред Уставом и законом сви једнаки и да свако има право на једнаку законску заштиту без дискриминације, док је чланом 52. гарантовано изборно право пунолетних и пословно способних држављана Републике Србије, уз начело општег и једнаког изборног права и законом гарантовану заштиту тог права. Наведене уставне гаранције обавезују надлежне органе да, у оквиру својих овлашћења, обезбеде услове за равноправно и делотворно остваривање изборног права.

Законом о избору народних посланика прописани су услови за остваривање права гласа, укључујући утврђивање идентитета бирача увидом у личну карту или другу одговарајућу јавну исправу са фотографијом и јединственим матичним бројем грађана, као и проверу да ли је бирач уписан у извод из бирачког списка. Повереник је свестан значаја доследне примене законских правила за утврђивање идентитета бирача, као и потребе да се спрече евентуалне злоупотребе изборног поступка. Међутим, примена ових правила треба да буде праћена одговарајућом информисаношћу и јасним упутствима за поступање у специфичним ситуацијама на које је указано у овом допису. 

Посебно истичемо да трансродне особе које се налазе у процесу медицински индиковане транзиције могу бити у периоду у којем су наступиле видљиве телесне промене, док још нису испуњени услови за правно признање родног идентитета и усклађивање личних докумената са њим. Ова околност сама по себи не значи да је лични документ неважећи, нити да постоји основ за сумњу у идентитет његовог имаоца.

У том смислу, Повереник сматра да је важно да лица која учествују у спровођењу избора буду упозната са овим околностима и да се обезбеди уједначено поступање бирачких одбора, уз поштовање достојанства, приватности и права на равноправност сваког бирача. Такво поступање доприноси правној сигурности, спречавању произвољних процена и поверењу грађана у изборни процес.

С тим у вези, Повереник за заштиту равноправности препоручује Републичкој изборној  комисији да, у оквиру својих надлежности и имајући у виду предстојеће изборе:

- Размотри наведени проблем и процени потребу за доношењем одговарајућег упутства или другог облика обавештења намењеног члановима бирачких одбора, којим би се указало на могућност постојања несагласности између физичког изгледа трансродног бирача и података у његовим личним документима услед медицински индиковане транзиције.

- Обезбеди да чланови бирачких одбора буду упознати са начином поступања у оваквим ситуацијама, како би се идентитет бирача утврђивао у складу са законом, на основу прописаних исправа и расположивих података, без произвољних претпоставки заснованих искључиво на физичком изгледу.

- Предузме евентуално друге мере из своје надлежности којима би се допринело спречавању дискриминаторног поступања и обезбедило да трансродне особе могу да остваре своје изборно право под једнаким условима као и други грађани и грађанке.

Повереник посебно наглашава да се наведеним мерама не доводи у питање обавеза поштовања законских услова за утврђивање идентитета бирача, већ се указује на потребу да се ти услови примењују на начин који обезбеђује равноправност, правну сигурност и поштовање људског достојанства трансродних особа.

Имајући у виду значај изборног права као једног од основних механизама учешћа грађана у демократским процесима, као и потребу да се могуће препреке отклоне пре њиховог настанка, Повереник Републичкој изборној комисији упућује наведену препоруку у складу са чланом 33. тачка 9. Закона о забрани дискриминације. 
Молимо Вас да нас обавестите о предузетом.
Такође Вас молимо да нас обавестите и о предузетом поводом препорука бр. 021-00-2085/2026-02 од 5.10.2026. и бр. 021-02-1676/2026-02 од 19.8.2026. године, које копије Вам достављамо у прилогу.

Захваљујемо се на досадашњој сарадњи.
С поштовањем,

                          ПОВЕРЕНИК ЗА

                                                                               ЗАШТИТУ РАВНОПРАВНОСТИ 

                                                                                        Милан Антонијевић

